ગુજરાતમાં સત્તારૂઢ ભારતીય જનતા પક્ષ અને વિપક્ષ કોંગ્રેસ વચ્ચે બજેટસત્રમાં મુદ્દાઓની ચર્ચા ઝાઝી ન થઈ, પણ મહાત્મા ગાંધી અને સરદાર પટેલની આ ભૂમિને લજવે એવાં મારામારી અને ગાળાગાળીનાં દશ્યો વિધાનસભામાં જોવા મળ્યાં. બજેટસત્રની સમાપ્તિ વખતે 99 સભ્યોવાળા ભાજપ અને 77૆4 સભ્યોવાળી કોંગ્રેસ વચ્ચે બુચ્ચા થઈ જતાં એકાએક સત્રસમાપ્તિના આગલા દિવસે જ વિધાનસભામાં બેઉ બાજુના ધારાસભ્યો વચ્ચે જુગજુગના પ્રેમનાં દર્શન થયાં. વિધાનસભાના અધ્યક્ષ અને વડોદરાના ધારાશાસ્ત્રી રાજેન્દ્ર ત્રિવેદીની હોદ્દે વરણી સર્નાનુમતે થઈ. ગૃહના નેતા મુખ્યમંત્રી વિજય રૂપાણી અને વિપક્ષના નેતા પરેશ ધાનાણી બેઉએ સાથે મળીને ત્રિવેદીને અધ્યક્ષપદની ખુરસી સુધી દોરી જવાનું પસંદ કર્યું. જોકે ભાજપમાંથી રાજીનામું આપીને તટસ્થ અધ્યક્ષ તરીકેની ભૂમિકા ભજવવાનો સંકલ્પ કરનાર રાજેન્દ્રભાઈ સામે બે સપ્તાહમાં જ વિપક્ષના ધારાસભ્યોને અન્યાયની લાગણી થવા લાગી. સત્તા પક્ષ સાથે વર્ષોથી જોડાયેલા રહેલા અધ્યક્ષ માટે ઘી ઢળે તોયે ખીચડીમાં જેવો ઘાટ થયો. વીફરેલા કોંગ્રેસી ધારાસભ્યોએ અધ્યક્ષ વિરુદ્ધ અવિશ્વાસની દરખાસ્ત આણવાનું નક્કી કર્યું.